## Rješenje Agencije za zaštitu tržišnog natjecanja klasa: UP/I 030-02/2010-01/019 od 16. prosinca 2010.

### NN 15/2011 (2.2.2011.), Rješenje Agencije za zaštitu tržišnog natjecanja klasa: UP/I 030-02/2010-01/019 od 16. prosinca 2010.

AGENCIJA ZA ZAŠTITU TRŽIŠNOG NATJECANJA

288

Agencija za zaštitu tržišnog natjecanja na temelju članka 34., članka 12. stavaka 1., 2. i 4., te članka 57. točke 2. Zakona o zaštiti tržišnog natjecanja (»Narodne novine« broj 122/03) u upravnoj stvari ocjene Povjerljivog sporazuma o podmirenju međusobnih potraživanja između poduzetnika Intereuropa sajam međunarodno otpremništvo d.o.o. sa sjedištem u Zagrebu, Avenija Dubrovnik 15, i UPS Worldwide Forwarding, Inc. 55 Glenlake Pkwy NE, Atlanta, GA 30358, USA, radi utvrđivanja pojedinačnog izuzeća, a po zahtjevu poduzetnika Intereuropa sajam međunarodno otpremništvo d.o.o. sa sjedištem u Zagrebu, Avenija Dubrovnik 15, zastupanog po Vjekoslavu Graniću, direktoru, temeljem odluke Vijeća za zaštitu tržišnog natjecanja u sastavu mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl. oec., Vesna Patrlj, dipl. iur., i dr. sc. Mirna Pavletić-Župić, članovi Vijeća, s 59. sjednice, održane 16. prosinca 2010., donosi

RJEŠENJE

1. Utvrđuje se pojedinačno izuzeće Povjerljivog sporazuma o podmirenju međusobnih potraživanja između poduzetnika Intereuropa sajam međunarodno otpremništvo d.o.o. i UPS Worldwide Forwarding Inc., od primjene odredaba o zabranjenim sporazumima iz Zakona o zaštiti tržišnog natjecanja.

2. Pojedinačno izuzeće iz točke 1. izreke ovoga rješenja utvrđuje se na razdoblje do 30. lipnja 2011. godine.

3. Poduzetnik Intereuropa sajam međunarodno otpremništvo d.o.o. obveznik je plaćanja upravne pristojbe u iznosu od 11.000,00 kuna. Upravna pristojba uplaćuje se u korist Državnog proračuna Republike Hrvatske u roku od osam (8) dana od dana dostave ovoga rješenja.

4. Ovo rješenje bit će objavljeno u »Narodnim novinama«.

Obrazloženje

1. Zahtjev za pokretanje postupka

Agencija za zaštitu tržišnog natjecanja (dalje: Agencija) zaprimila je 1. lipnja 2010. zahtjev poduzetnika Intereuropa sajam međunarodno otpremništvo d.o.o. sa sjedištem u Zagrebu, Avenija Dubrovnik 15 (dalje: Intereuropa sajam d.o.o.), za pokretanjem postupka ocjene Povjerljivog sporazuma o podmirenju međusobnih potraživanja koji podnositelj zahtjeva namjerava sklopiti s poduzetnikom UPS Worldwide Forwarding, Inc. 55 Glenlake Pkwy NE, Atlanta, GA 30358, USA (dalje: UPS Inc.).

Zahtjev je podnesen radi utvrđivanja pojedinačnog izuzeća predloženog sporazuma iz članka 12. Zakona o zaštitu tržišnog natjecanja (»Narodne novine«, broj 122/03, dalje: ZZTN) od primjene odredbe članka 9. stavka 1. ZZTN.

Sukladno preambuli ugovora, UPS Inc. i Intereuropa sajam d.o.o. sklopili su 1. siječnja 2003. Sporazum o uslugama i Sporazum o licenciji žiga u svrhu pružanja usluga međunarodne dostave i prijevoza paketa od strane poduzetnika Intereuropa sajam d.o.o. poduzetniku UPS Inc. i njegovim klijentima. Navedeni sporazumi su raskinuti, a pružanje usluga koje je pružao Intereuropa sajam d.o.o. temeljem navedenih ugovora, prenijete su na novog pružatelja usluga. Stoga, UPS Inc. i Intereuropa sajam d.o.o. namjeravaju sklopiti sporazum o podmirenju međusobnih potraživanja, koji je Intereuropa sajam d.o.o. dostavio Agenciji na ocjenu.

Dopisom od 16. lipnja 2010. Agencija je pozvala podnositelja zahtjeva da dopuni zahtjev na način da opiše činjenično stanje, praksu ili okolnost koje su razlog za podnošenje zahtjeva, kao i da navede i odredbe u predmetnom ugovoru koje su, po mišljenju podnositelja zahtjeva, sporne u smislu propisa o zaštiti tržišnog natjecanja.

Podneskom od 18. lipnja 2010. podnositelj zahtjeva se očitovao da je zahtjev za pojedinačno izuzeće sporazuma zatražio zbog točke B. Ugovora »Obveza nenatjecanja«, koja glasi: »Društvo Intereuropa neće obavljati bilo kakve konkurentne aktivnosti na području Republike Hrvatske koje se tiču: usluga međunarodne ekspresne ili standardne kurirske prekogranične prijevozne dostave (tj. s određenim terminom isporuke) dokumenata i pošiljki (do 70 kg po paketu) u najdužem vremenskom roku dozvoljeno propisima o tržišnom natjecanju.«

Dana 19. travnja 2009., kako je naveo podnositelj zahtjeva, na zahtjev poduzetnika UPS Inc. izvršen je prijenos licencije s poduzetnika Intereuropa sajam d.o.o. na drugog operatera, koji do tada nije obavljao djelatnost međunarodne kurirske usluge već samo dostavu na teritoriju Republike Hrvatske.

Temeljem predloženog ugovora, naveo je podnositelj zahtjeva, Intereuropa sajam d.o.o. je na novog operatera prenijela zaposlenike, sredstva, znanje i opremu, a UPS Inc. se obvezao platiti iznos od […] Eura.

Međutim, predmetni ugovor nije potpisan budući da UPS Inc. zahtijeva potvrdu o tome da ugovor nije u suprotnosti sa propisima o zaštiti tržišnog natjecanja.

Podnositelj zahtjeva se dalje očitovao da Intereuropa sajam d.o.o. danas ima […] zaposlenika i obavlja djelatnost međunarodnog otpremništva, ali nije u mogućnosti obavljati međunarodnu ekspresnu dostavu jer nema mrežu poslovnica u svijetu, zrakoplove niti opremu za dostavu u inozemstvo. Stoga podnositelj zahtjeva više od godinu dana, zbog organizacijskih i materijalnih mogućnosti, ne obavlja međunarodnu dostavu pisama i paketa već samo svoju osnovnu djelatnost, a to je međunarodno otpremništvo.

Kako iz dostavljenog nacrta sporazuma nije bilo moguće sa sigurnošću utvrditi je li riječ o vertikalnom sporazumu, pa u tom slučaju ispunjava li isti uvjete za skupno izuzeće propisane Uredbom o skupnom izuzeću sporazuma između poduzetnika koji ne djeluju na istoj razini proizvodnje, odnosno distribucije (»Narodne novine« broj: 51/04), ili je riječ o horizontalnom sporazumu, pri čemu bi isti bio razmatran u smislu Uredbe o skupnom izuzeću sporazuma između poduzetnika koji djeluju na istoj razini proizvodnje, odnosno distribucije (»Narodne novine« broj: 158/04), Agencija je, dopisom od 22. srpnja 2010., radi prethodnog utvrđivanja stanja na mjerodavnom tržištu, u smislu članka 37. točke 8. i 9. ZZTN pozvala poduzetnika Intereuropa sajam d.o.o. da Agenciji dostavi presliku Sporazuma o uslugama koji su UPS Inc. i Intereuropa sajam d.o.o. sklopili 1. siječnja 2003. godine, presliku Sporazuma o licenciji žiga koje su UPS Inc. i Intereuropa sajam d.o.o. sklopili 1. siječnja 2003. godine, te očitovanje o tome jesu li strane predmetnog sporazuma stvarni ili potencijalni konkurenti na mjerodavnom tržištu ili nisu konkurenti, odnosno je li u konkretnom slučaju, po mišljenju podnositelja zahtjeva, riječ o horizontalnom ili vertikalnom sporazumu.

Podneskom od 23. kolovoza 2010. Intereuropa sajam d.o.o. je dostavio presliku Sporazuma o uslugama – Service agreement (import and export) koji su UPS Inc. i Intereuropa sajam d.o.o. sklopili 1. siječnja 2003. te presliku Sporazuma o licenciji žiga – Trademark Licence Agreement koji su UPS Inc. i Intereuropa sajam d.o.o. sklopili 1. siječnja 2003. te se očitovao na dopis Agencije od 22. srpnja 2010.

Podnositelj zahtjeva je naveo da Intereuropa sajam d.o.o. i UPS Inc. nisu stvarni niti potencijalni konkurenti na mjerodavnom tržištu, odnosno riječ je o vertikalnom sporazumu, odnosno sporazumu između poduzetnika koji ne djeluju na istoj razini proizvodnje, odnosno distribucije.

Podnositelj zahtjeva je dalje pojasnio da je Sporazumom o uslugama od 1. siječnja 2003. Intereuropa sajam d.o.o. preuzeo obvezu pružanja usluga međunarodnog otpremništva paketa u Republici Hrvatskoj za UPS Inc. te je temeljem navedenog sporazuma Intereuropa sajam d.o.o. djelovao u svojstvu samostalnog trgovinskog zastupnika poduzetnika UPS Inc., uz razliku što ugovore s korisnicima usluga međunarodnog otpremništva nije sklapao u ime i za račun UPS Inc. već u svoje vlastito. Za obavljene usluge Intereuropa sajam d.o.o. je dobivao naknadu u fiksnom iznosu u slučaju dostave paketa u Republiku Hrvatsku, odnosno, u postotku u slučaju otpreme paketa iz Republike Hrvatske.

Vezano uz Sporazum o licenciji žiga, Intereuropa sajam d.o.o. se očitovao da je navedenim sporazumom stekao pravo uporabe žigova nositelj kojih je UPS Inc., te sve usluge obavljene po uputama UPS Inc., Intereuropa sajam d.o.o. je obavljao koristeći pritom UPS žigove i znakove.

Slijedom navedenog, Intereuropa sajam d.o.o. se očitovao kao je odnos između poduzetnika UPS Inc. i Intereuropa sajam d.o.o. vertikalne prirode, odnosno trgovinsko zastupanje s elementima franchisinga.

Dana 13. rujna 2010. Intereuropa sajam d.o.o. je upotpunio svoj zahtjev dostavom godišnjeg izvješća poduzetnika UPS Inc. za 2009. godinu, a sukladno članku 44. stavku 1. točki 3. ZZTN, te je stoga Agencija 13. rujna 2010. podnositelju zahtjeva dala potvrdu sukladno odredbi članka 44. stavka 3. ZZTN, odnosno utvrdila da se dan 13. rujna 2010. smatra danom primitka zahtjeva za pojedinačno izuzeće ugovora.

Sukladno članku 9. stavku 1. ZZTN zabranjeni su sporazumi između poduzetnika, ugovori, pojedinačne odredbe ugovora, izričiti ili prešutni dogovori, usklađeno djelovanje, odluke udruženja poduzetnika koji kao cilj ili posljedicu imaju sprječavanje, ograničavanje ili narušavanje tržišnog natjecanja na mjerodavnom tržištu, a naročito oni kojima se izravno ili neizravno utvrđuju kupovne ili prodajne cijene, odnosno drugi trgovinski uvjeti, ograničava ili nadzire proizvodnje, tržišta, tehnološki razvoj ili ulaganje, dijele tržišta ili izvori nabave, primjenjuju nejednaki uvjeti na istovrsne poslove s različitim poduzetnicima, čime ih se dovodi u nepovoljniji položaj u odnosu na konkurenciju, uvjetuje sklapanje ugovora prihvaćanjem od drugih ugovornih stranaka dodatnih obveza, koje po svojoj prirodi ili običajima u trgovini nisu u vezi s predmetom tih ugovora.

Poduzetnici, odnosno ugovorne strane, prilikom sklapanja ugovora dužni su voditi računa o usklađenosti odredbi njihovog ugovora s odredbama ZZTN i odgovarajućim podzakonskim propisima.

Ako neki ugovor ne može biti obuhvaćen uredbama o skupnom izuzeću sporazuma u smislu članka 11. ZZTN, ugovorne strane mogu u tom slučaju podnijeti Agenciji zahtjev za pojedinačnim izuzećem sporazuma od primjene odredbi članka 9. ZZTN, ukoliko njihov ugovor ispunjava kumulativno sva četiri uvjeta propisana člankom 10. ZZTN za pojedinačno izuzeće.

Pojedinačna izuzeća regulirana su člankom 10. ZZTN, koji propisuje uvjete koje pojedini sporazum mora kumulativno ispuniti kako bi ga se pojedinačno izuzelo od primjene ZZTN. Riječ je o sporazumima, u smislu članka 10. stavka 1. ZTTN, koji pridonose unaprjeđenju proizvodnje ili distribucije robe i/ili usluga, promicanju tehnološkog ili gospodarskog razvoja i pružaju potrošačima razmjernu korist. Također, navedenim se sporazumima ne mogu poduzetnicima, u smislu članka 10. stavka 2. ZZTN, nametati ograničenja koja nisu neophodna za postizanje navedenih ciljeva niti poduzetnicima omogućiti isključivanje znatnog dijela konkurencije s tržišta, za robe i/ili usluga koje su predmetom sporazuma.

Odredbom članka 12. stavka 1. ZZTN propisano je da Agencija može utvrditi pojedinačno izuzeće od primjene odredbi članka 9. ZZTN o zabranjenim sporazumima za određeni sporazum ako isti kumulativno ispunjava uvjete iz članka 10. stavka 1. i 2. ZZTN.

U svrhu utvrđivanja jesu li ispunjeni uvjeti za pojedinačno izuzeće navedenih sporazuma, Agencija je, temeljem odluke Vijeća za zaštitu tržišnog natjecanja (dalje: Vijeće) s 50. sjednice, održane 9. rujna 2010., u smislu članka 41. i 46. ZZTN, donijela zaključak urbroj: 580-02-10-64-09 kojim se pokreće postupak ocjene Povjerljivog sporazuma o podmirenju međusobnih potraživanja između poduzetnika Intereuropa sajam d.o.o. i UPS Inc. radi utvrđivanja uvjeta za pojedinačno izuzeće navedenog ugovora u smislu članka 12. ZZTN, od primjene odredbi o zabranjenim sporazumima iz članka 9. ZZTN.

2. Primijenjeni propisi

Agencija je u provedbi predmetnog upravnog postupka primijenila odredbe ZZTN i odredbe Zakona o općem upravnom postupku (»Narodne novine« broj: 47/09, dalje: ZoUP) kojim se uređuju pitanja provedbe upravnog postupka u dijelu koji nije propisan odredbama ZZTN kao posebnog zakona.

Nadalje, Agencija je primijenila i podzakonske akte, i to Uredbu o skupnom izuzeću sporazuma između poduzetnika koji ne djeluju na istoj razini proizvodnje, odnosno distribucije (»Narodne novine« broj: 51/04, dalje: Uredba o vertikalnim sporazumima), kao i Uredbu o načinu utvrđivanja mjerodavnog tržišta (»Narodne novine« broj: 51/04, dalje: Uredba o mjerodavnom tržištu).

Uredbom o vertikalnim sporazumima propisani su uvjeti za skupno izuzeće sporazuma između poduzetnika koji ne djeluju na istoj razini proizvodnje odnosno distribucije, određuju se uvjeti koje sporazumi moraju sadržavati, ograničenja ili uvjeti koje takvi sporazumi ne smiju sadržavati te drugi uvjeti koji se moraju ispuniti za skupno izuzeće tih sporazuma od primjene odredbi članka 9. ZZTN koji uređuje zabranjene sporazume.

Agencija je izvršila uvid i u posebne propise koji uređuju predmetnu materiju i to Zakon o pošti (»Narodne novine« broj: 172/03, 15/04, 92/05 i 63/08) i Zakon o poštanskim uslugama (»Narodne novine« broj: 88/09).

Agencija je također koristila Priopćenje Komisije (EZ) – Smjernice za vertikalna ograničenja (OJC 291, 13/10/2000; dalje: Smjernice za vertikalna ograničenja), Priopćenje Komisije – Obavijest – Smjernice za primjenu članka 81. stavka 3. Ugovora (OJ C 101, 27/04/2004) i Obavijest Europske komisije o ograničenjima koja su izravno povezana i neophodna za provedbu koncentracija poduzetnika (Official Journal C 188, 04/07/2001 P. 0005 – 0011), a koja služe kao interpretativni instrumenti za primjenu hrvatskih propisa, u slučaju pravnih praznina ili dvojbi u tumačenju tih propisa, u smislu članka 35. stavka 3. ZZTN.

Člankom 35. stavkom 3. ZZTN propisano je da Vijeće za zaštitu tržišnog natjecanja u ocjeni svih oblika sprječavanja, ograničavanja ili narušavanja tržišnog natjecanja koji mogu utjecati na trgovinu između Republike Hrvatske i EZ, u skladu s člankom 70. Sporazuma o stabilizaciji i pridruživanju između EZ i njihovih država članica i Republike Hrvatske (»Narodne novine – Međunarodni ugovori«, broj. 14/01; dalje: SSP), na odgovarajući način primjenjuje kriterije koji proizlaze iz pravilne primjene pravila o tržišnom natjecanju u EU. Naime, člankom 70. stavkom 2. SSP, sklopljenog 29. listopada 2001., koji je stupio na snagu 1. veljače 2005., određuje se da će se svako ponašanje suprotno pravilima tržišnog natjecanja ocjenjivati na temelju kriterija koji proizlaze iz primjene pravila o tržišnom natjecanju u EU, posebice članaka 81., 82. i 86. Ugovora o osnivanju EZ i instrumenata za tumačenje koje su usvojile njezine institucije, a koji su stupanjem na snagu Ugovora iz Lisabona o izmjenama i dopunama Ugovora o funkcioniranju EU postali članci 101., 102. i 106.

Polazeći od spomenutih odredbi SSP-a cjelokupna pravna stečevina EU (aquis communautaire) koju čini primarno i sekundarno zakonodavstvo EU, ali i sudska praksa, prvenstveno Suda pravde EU važan je interpretativni instrument za primjenu hrvatskih propisa u slučaju pravnih praznina ili dvojbi u tumačenju propisa.

Svi navedeni dokumenti objavljeni su u prijevodu na hrvatskom jeziku na službenim internetskim stranicama Agencije: http://www.aztn.hr/.

3. Stranke u postupku

Intereuropa sajam međunarodno otpremništvo d.o.o. je poduzetnik registriran za pružanje usluga prijevoza robe cestom, prekrcaj tereta, skladištenje robe, djelatnost agencija u prometu, međunarodno otpremništvo te kurirskim uslugama. Sukladno očitovanju od 18. lipnja 2010. Intereuropa sajam d.o.o. zbog prestanka suradnje s poduzetnikom UPS Worldwide Forwarding inc. više ne pruža usluge međunarodne ekspresne dostave koju je pružao temeljem sporazuma s UPS-om, već obavlja djelatnost međunarodnog otpremništva.

UPS Worldwide Forwarding Inc. je poduzetnik koji se bavi pružanjem usluga međunarodnog prijevoza i dostave pošiljaka putem vlastite mreže (»UPS usluga«), u 215 zemalja, uključujući sva odredišta Sjeverne Amerike i Europe. U pružanju navedenih usluga UPS raspolaže s 95244 dostavna vozila i 216 aktivnih (ukupno 238) zrakoplova te 296 čartera. (izvor: www.ups.com).

4. Posebni ispitni postupak

Temeljem ovlasti iz članka 46. stavka 2. točke 3. ZZTN i članka 48. ZZTN, Agencija je u točki 2. izreke zaključka o pokretanju postupka naložila poduzetniku Intereuropa sajam d.o.o. da dostavi očitovanje o tome kojim pravnim poslom je izvršen prijenos licencije, zaposlenika, sredstava, znanja i opreme sa poduzetnika Intereuropa sajam d.o.o. na poduzetnika […], a sukladno navodima poduzetnika Intereuropa sajam d.o.o. iz podneska od 18. lipnja 2010. te dokaz o navedenom pravnom poslu.

Podneskom od 27. rujna 2010. podnositelj zahtjeva se očitovao da je Memorandumom o razumijevanju (Memorandum of Understanding) od 11. prosinca 2008., koji je dostavio istim podneskom, izvršen prijenos […] zaposlenika, know how i opreme, te je temeljem navedenog dokumenta izrađen konačni nacrt Sporazuma o podmirenju međusobnih potraživanja koji je Agenciji podnijet na ocjenu radi pojedinačnog izuzeća.

4.1. Usmena rasprava

Sukladno odredbi članka 54. stavka 2. ZZTN, Agencija može odlučiti da održi usmenu raspravu u svakom slučaju kada to smatra korisnim. Stoga je Agencija 23. studenoga 2010., sukladno članku 54. stavku 2. ZZTN, održala usmenu raspravu u predmetnoj upravnoj stvari.

Zakonski zastupnik poduzetnika Intereuropa sajam d.o.o. direktor Vjekoslav Granić očitovao se kako ostaje kod svih svojih dosadašnjih navoda te da je u predmetnoj stvari riječ o vertikalnom sporazumu male vrijednosti te da poduzetnici UPS Inc. i Intereuropa sajam d.o.o. nisu konkurenti na tržištu. Budući da je poduzetniku Intereuropa sajam d.o.o. oduzeta dozvola za rad za pružanje kurirskih usluga od strane Hrvatske agencije za poštu i elektroničke komunikacije (dalje: HAKOM), isti ne obavlja djelatnost pružanja kurirskih usluga od 30. travnja 2009. stoga je tržišni udio tog poduzetnika na tržištu međunarodnih kurirskih usluga nula. Prije oduzimanja licencije, odnosno dok je Intereuropa sajam d.o.o. izvršavao djelatnost međunarodnih kurirskih usluga tržišni udio tog poduzetnika na teritoriju Republike Hrvatske za tu djelatnost po ukupnom prihodu iznosio je 0-3 posto, a po broju pošiljaka (paketa i pisama) iznosio je 0-3 posto. Gospodin Granić je naglasio da je svaki poslovni odnos poduzetnika Intereuropa sajam međunarodno otpremništvo d.o.o. s poduzetnikom UPS Inc. prestao zaključno s 30. travnja 2009., a nastavno na tu činjenicu HAKOM je tom poduzetniku nešto kasnije oduzeo dozvolu za rad za obavljanje djelatnosti pružanja kurirskih usluga budući da se isti više ne bavi tom djelatnošću. Poduzetnik Intereuropa sajam d.o.o. u razdoblju od 30. travnja 2009. do danas se specijalizirao za djelatnost sajamske špedicije kao oficijelni špediter zagrebačkog velesajma, a što podrazumijeva pretovar, carinjenje eksponata na sajmovima. Intereuropa sajam d.o.o. sada nema niti opremu niti zaposlenike za pružanje međunarodnih kurirskih usluga, odnosno u ovom trenutku u navedenom poduzetniku je zaposleno […] zaposlenika.

Na upit voditeljice postupka koji dokumenti su prethodili ugovaranju nacrta Povjerljivog sporazuma o podmirenju međusobnih potraživanja koji je podnesen Agenciji na ocjenu i koji tek treba biti potpisan od strane stranaka, odnosno pojašnjenje na koji način je došlo do prijenosa licencije opreme i zaposlenika poduzetnika Intereuropa sajam d.o.o. na novog zastupnika, g. Granić je naveo da jedini dokument kojim su ugovorene navedene transakcije Memorandum o razumijevanju koji je Agenciji dostavljen podneskom od 27. rujna 2010. S novim operaterom UPS Inc. je sklopio ugovor o licenciranju, zaposlenici poduzetnika Intereuropa sajam međunarodno otpremništvo d.o.o. su dali otkaz tom poduzetniku te sklopili ugovor s novim operaterom […]. Poduzetnik […] do sklapanja suradnje s poduzetnikom UPS Inc nije se bavio pružanjem usluga međunarodne kurirske dostave. Vezano uz vozila i opremu, gospodin Granić je naveo da je riječ o starim vozilima i jednom novom kombiju, te da je ukupna vrijednost navedenog u odnosu na vrijednost sporazuma minorna. Neka vozila su prodana, neka iznajmljena novom operateru. Najveća vrijednost sporazuma je know-how koji je Intereuropa sajam d.o.o. prenio na novog operatera zajedno sa zaposlenicima. U razdoblju od oko 2 mjeseca prije 30. travnja 2009. Intereuropa sajam d.o.o. je obučavao zaposlenike novog operatera tako da su isti zajedno sa zaposlenicima Intereurope sajam d.o.o. koji su nakon 30. travnja 2009. počeli raditi za novog operatera bili osposobljeni u obavljanju djelatnosti pružanja međunarodnih kurirskih usluga u RH počevši od 1. svibnja 2009., a radi kontinuiteta u obavljanju navedene djelatnosti. Dakle, pravni temelj navedenih transakcija je samo navedeni Memorandum o razumijevanju dok su detalji izvršenja bili dogovoreni usmeno među strankama sporazuma i izvedeni kako je prethodno navedeno.

Pozvan da pojasni poglavlje Memoranduma o razumijevanju naziva »Uvjeti« u dijelu koji glasi primitak svih nužnih propisanih upravnih dozvola i rješenja regulatornih agencija kao i poglavlje naziva »Zatvaranje« u dijelu koji glasi strane namjeravaju zatvoriti transakciju tri mjeseca od datuma notifikacije i podnošenju svih propisanih podnesaka regulatornim tijelima u svezi s transakcijom ili dozvolama, gospodin Granić je pojasnio da će iste odredbe odnose i na rješenje Agencije, odnosno da će UPS Inc. izvršiti isplatu iznosa od […] EUR poduzetniku Intereuropa sajam d.o.o. u roku tri mjeseca po donošenju rješenja Agencije.

5. Mjerodavno tržište

Kako bi utvrdila jesu li ispunjeni uvjeti za pojedinačno izuzeće, Agencija je prilikom ocjene predmetnog sporazuma utvrdila mjerodavno tržište u proizvodnoj i zemljopisnoj dimenziji sukladno članku 7. ZZTN, te odredbama Uredbe o načinu utvrđivanja mjerodavnog tržišta («Narodne novine«, broj 51/04, dalje: Uredba o mjerodavnom tržištu).

Prema odredbi članka 7. ZZTN, mjerodavno tržište određuje se kao tržište određene robe i/ili usluga koje su predmet obavljanja djelatnosti poduzetnika na određenom zemljopisnom području.

Mjerodavno tržište se, sukladno odredbi članka 4. Uredbe o mjerodavnom tržištu, utvrđuje na način da se utvrdi njegova proizvodna dimenzija (mjerodavno tržište u proizvodnom smislu) i zemljopisna dimenzija (mjerodavno tržište u zemljopisnom smislu).

Prema odredbi članka 5. Uredbe o mjerodavnom tržištu, mjerodavno tržište u proizvodnom smislu obuhvaća sve proizvode za koje potrošači smatraju da su međusobno zamjenjivi s obzirom na njihove bitne značajke, cijenu ili način uporabe.

Slijedom provedene analize, kao mjerodavno tržište u proizvodnom smislu određeno je tržište kurirskih usluga u međunarodnom prometu. Naime, poduzetnik Intereuropa sajam d.o.o. je za vrijeme trajanja sporazum sa UPS Inc. pružao usluge međunarodne dostave paketa i usluga odnosno međunarodne kurirske usluge na teritoriju Republike Hrvatske.

Članak 6. stavak 1. Uredbe o mjerodavnom tržištu propisuje da mjerodavno tržište u zemljopisnom smislu obuhvaća cjelokupan ili dio teritorija Republike Hrvatske, na, kojem se tržišni takmaci natječu u prodaji i/ili nabavi proizvoda pod jednakim ili dovoljno ujednačenim uvjetima koji to tržište bitno razlikuje od susjednih tržišta. Kao mjerodavno tržište u zemljopisnoj dimenziji određen je teritorij Republike Hrvatske s obzirom da je poduzetnik Intereuropa sajam d.o.o. temeljem Ugovora o uslugama i ugovora o licenciranju kojeg je sklopio sa UPS, dobio neekskluzivno pravo pružanja usluga međunarodne dostave paketa za teritorij Republike Hrvatske.

Sukladno podacima HAKOM koje je podnositelj zahtjeva dostavio Agenciji podneskom od 1. lipnja 2010., ukupni međunarodni promet paketa i pisama u 2009. godini u Republici Hrvatskoj iznosio je 23 147 000 komada. Ukupan međunarodni promet paketa i pisama u 2009. poduzetnika Intereuropa sajam d.o.o. iznosio je […] komada, odnosno 0-3 posto u ukupnom međunarodnom prometu paketa i pisama u 2009. godini u Republici Hrvatskoj.

Ukupan prihod kurirskih usluga u Republici Hrvatskoj u 2009. godini bez HP-Hrvatske Pošte d.d. iznosio je 397 260 000 kuna, a ukupan prihod kurirskih usluga poduzetnika Intereuropa sajam d.o.o. (pružanje UPS usluga, bez sajamske špedicije koju pruža Intereuropa sajam d.o.o.) u 2009. iznosio je […] kuna, odnosno 0-3 posto u ukupnom prihodu.

Sukladno navodima poduzetnika Intereuropa sajam d.o.o. taj poduzetnik u razdoblju od 30. travnja 2009. do danas se specijalizirao za djelatnost sajamske špedicije kao oficijelni špediter Zagrebačkog velesajma, a što podrazumijeva pretovar i carinjenje eksponata na sajmovima. S 30. travnja 2009. svaki poslovni odnosi Intereurope sajam d.o.o. poduzetnikom UPS temeljem Ugovora o uslugama od 1. siječnja 2003. je prestao, a nastavno na tu činjenicu, temeljem navoda podnositelja zahtjeva, HAKOM je tom poduzetniku oduzeo dozvolu za obavljanje djelatnosti pružanja kurirskih usluga, a budući da se osti više ne bavi tom djelatnošću.

Područje poštanskih usluga u Republici Hrvatskoj u vrijeme važenja Ugovora o uslugama sklopljenog između Intereurope sajam d.o.o. i UPS, bilo je uređeno Zakonom o pošti (»Narodne novine« broj 172/03, 15/04, 92/05 i 63/08).

Zakon o pošti razlikuje univerzalne poštanske usluge, rezervirane univerzalne poštanske usluge koje obavlja jedino javni operator, te kurirske usluge.

Sukladno članku 2. stavku 1. točki 28. poštanske usluge su usluge prijama, prijenosa i uručenja poštanskih pošiljaka.

Sukladno članku 2. stavku 1. točki 46. Zakona o pošti univerzalne poštanske usluge su skup poštanskih usluga određene kvalitete koje su uz pristupačne cijene dostupne svim korisnicima usluga na području na kojem je izdana dozvola, a javni operator mora osigurati pod jednakim uvjetima, glede određene kvalitete i pristupačne cijene budu dostupne svim korisnicima usluga na cijelom području Republike Hrvatske. Rezervirane poštanske usluge su usluge prijama, prijenosa i uručenja pismovnih pošiljaka koje u skladu s zakonom o pošti obavlja jedino javni operator.

Zakonom o pošti, kurirske usluge uređene su kao usluge s dodanom vrijednošću, kojima se osigurava brži prijenos poštanskih pošiljaka. Pod uslugama s dodanom vrijednošću podrazumijevaju se usluge kojima davatelj kurirskih usluga omogućava pošiljatelju, uz brži prijenos poštanske pošiljke, praćenje poštanske pošiljke tijekom prijenosa, uručenje pošiljke u dogovorenom roku, postupanje po naknadnom zahtjevu pošiljatelja i sl.

Davatelj kurirskih usluga obavlja kurirske usluge na temelju posebnog zahtjeva pošiljatelja, a poštanske pošiljke preuzima na dogovorenoj adresi te ih izravno prenosi i uručuje na adresi primatelja. Radnik davatelja kurirskih usluga koji prenosi pošiljku mora imati mogućnost u svakom trenutku postupiti po nalogu pošiljatelja. Pod izravnim prijenosom poštanske pošiljke podrazumijeva se jedan ili više načina prijevoza, a davatelj kurirskih usluga može prijevoz pošiljaka obavljati vlastitim ili iznajmljenim prijevoznim sredstvima, kao i javnim prijevozom. Kurirske usluge se obavljaju na slobodnom tržištu, a davatelji kurirskih usluga obvezni su poštansku pošiljku prenijeti i uručiti u stanju u kakvom je primljena. Davatelj kurirskih usluga obvezan je podnijeti prijavu HAKOM-u za obavljanje kurirskih usluga

Sukladno Popisu davatelja poštanskih i kurirskih usluga koji je Vijeće za poštanske usluge objavilo u »Narodnim novinama« broj 42/08, isti su činili HP-Hrvatska pošta d.d. Zagreb, DHL-International d.o.o., Zagreb, Intereuropa sajam međunarodno otpremništvo d.o.o. Zagreb, Nula jedan – brza pošta d.o.o., Zagreb, DPD Direktna paketna distribicija Croatia d.o.o. Zagreb, Lagermax AED Croatia d.o.o., Zagreb, Intereuropa logističke usluge d.o.o, Zagreb, IN Time d.o.o. Zagreb, City Express d.o.o., Zagreb, City Express d.o.o., Neviđane, Rhea d.o.o., Zagreb, Lider Express d.o.o., Žrnovnica, Zum distribucija d.o.o., Zagreb, Atlantik Expeditus d.o.o. Zagreb, Tomatane d.o.o. Zagreb, Bicikl Express d.o.o. Velika Gorica.

Od navedenih kurirske usluge u međunarodnom prometu pružali su DHL-International d.o.o., Intereuropa sajam d.o.o. Zagreb, Nula jedan – brza pošta d.o.o. Zagreb, DPD direktna paketska distribucija Croatia d.o.o. Zagreb, Lagermax AED croatia d.o.o. Zagreb, In Time d.o.o. Zagreb i Rhea d.o.o. Zagreb.

Sukladno Popisu davatelja poštanskih i kurirskih usluga na dan 23. ožujka 2009. koji je HAKOM objavila u »Narodnim novinama« broj 42/09, isti su činili HP-Hrvatska pošta d.d. Zagreb, DHL-International d.o.o., Zagreb, Intereuropa sajam d.o.o. Zagreb, DPD Direktna paketna distribicija Croatia d.o.o. Zagreb, Lagermax AED Croatia d.o.o., Zagreb, Intereuropa logističke usluge d.o.o, Zagreb, IN Time d.o.o. Zagreb, City Express d.o.o., Neviđane, Rhea d.o.o., Zagreb, Lider Express d.o.o., Žrnovnica, Zum distribucija d.o.o., Atlantik Expeditus d.o.o. Zagreb, Tomatane d.o.o. Zagreb, Bicikl Express d.o.o. Velika Gorica, Overseas Trade Co Ltd. Zagreb, City Ex d.o.o., Zagreb, Zagrebšped d.o.o. Zagreb.

Od navedenih kurirske usluge u međunarodnom prometu pružali su DHL-International d.o.o. Zagreb, Intereuropa sajam međunarodno otpremništvo d.o.o. Zagreb, PDP Direktna paketna distribucija Croatia d.o.o., Lagermax AED Croatia d.o.o., In Time d.o.o. Zagreb, Rhea d.o.o. Zagreb, Overseas Trade Co Ltd d.o.o. Zagreb.

Popisu davatelja poštanskih i kurirskih usluga na dan 15. lipnja 2009. objavljen u »Narodnim novinama« broj 80/09 čine svi davatelji usluga navedeni u Popisu od 23. ožujka 2009. te Tisak trgovačko d.d. Zagreb, Nova distribucija d.o.o. Dubrovnik, Brzo srebro d.o.o. Zagreb i D.F.F.Ž. d.o.o. Zagreb, od kojih kurirske usluge u međunarodnom prometu pružaju Brzo srebro d.o.o. Zagreb i D.F.F.Ž. d.o.o. Zagreb.

Sukladno navedenom, Agencija je utvrdila da se broj pružatelja kurirskih usluga u međunarodnom prometu odnosno međunarodne dostave paketa na teritoriju Republike Hrvatske povećava.

Stupanjem na snagu Zakona o poštanskim uslugama («Narodne novine« broj 88/09) 1. kolovoza 2009. prestao je važiti Zakon o pošti («Narodne novine« broj 172/03, 15/04, 92/05 i 63/08), a člankom 2. stavkom 1. točkom 19. uređuje poštansku uslugu kao uslugu koja uključuje prijam, usmjeravanje, prijenos i uručenje poštanskih pošiljaka u unutarnjem ili međunarodnom poštanskom prometu. Prijam, prijenos i uručenje poštanskih pošiljaka izravno od pošiljatelja do primatelja, bez usmjeravanja, na način da isti radnik davatelja usluga obavlja sve navedene radnje (kurirska usluga), te usluga samog prijevoza pošiljaka, ne smatraju se poštanskim uslugama.

Pod poštanskim uslugama navedeni zakon podrazumijeva univerzalne poštanske usluge (i rezervirane univerzalne poštanske usluge) i ostale poštanske usluge (poštanske usluge s dodanom vrijednosti te druge poštanske usluge koje nisu univerzalne poštanske usluge).

Dopunske usluge su usluge koje sadrže poseban način postupanja tijekom prijama, usmjeravanja, prijenosa i uručenja pošiljaka kod obavljanja univerzalnih poštanskih usluga, poštanskih usluga s dodanom vrijednosti i drugih poštanskih usluga koje nisu univerzalne poštanske usluge.

Sukladno Popisu davatelja poštanskih usluga objavljenom na internetskoj stranici HAKOM-a www.hakom.hr, davatelji univerzalnih poštanskih usluga u Republici Hrvatskoj na dan 3. prosinca 2010. su HP-Hrvatska pošta d.d., Zagreb, Post d.o.o., Hrvatski Leskovac, i Lider Express d.o.o., Žrnovnica.

Davatelji ostalih poštanskih usluga u Republici Hrvatskoj, na dan 3. prosinca 2010., su HP-Hrvatska pošta d.d., Zagreb, DHL-International d.o.o., Zagreb, DPD Croatia d.o.o., Zagreb, Lagermax Aed Croatia d.o.o., Zagreb, Intereuropa, logističke usluge d.o.o., Zagreb, In Time d.o.o., Zagreb, Rhea d.o.o., Zagreb, Lider express d.o.o., Žrnovnica, Zum Distribucija d.o.o., Zagreb, Bicikl Express d.o.o., Velika Gorica, Overseas trade Co Ltd d.o.o., Zagreb, Tisak Trgovačko d.d., Zagreb. Nova distribucija d.o.o., Dubrovnik. Brzo srebro d.o.o. Zagreb, D.F.F.Ž. d.o.o. Zagreb, A1 Direkt d.o.o., Ozalj, Sprint obrt za dostavu tiskovina, vl. Hrvoje Cvitešić, Karlovac, Post d.o.o., Hrvatski Leskovac, Nada, obrt za usluge prijevoza, vl. Goran Andrašec, CITY EX d.o.o., Zagreb, Direkt Kontakt d.o.o., Zagreb, A2B Express d.o.o., Zagreb.

6. Povjerljivi sporazum o podmirenju međusobnih potraživanja

Intereuropa sajam d.o.o. podnio je Agenciji 1. lipnja 2010. zahtjev za ocjenu Povjerljivog sporazuma o razumijevanju između poduzetnika Intereuropa sajam d.o.o. i UPS Inc. radi utvrđivanja pojedinačnog izuzeća sporazuma.

Navedenim sporazumom se u cijelosti okončava poslovni odnos te rješavaju sporna pitanja, a budući da je suradnja, sklopljena 1. siječnja 2003. temeljem Sporazuma o uslugama i Sporazuma o licenciji žiga, u svrhu pružanja usluga međunarodne dostave i prijevoza paketa od strane društva Intereuropa sajam d.o.o. poduzetniku UPS i njegovim klijentima, raskinuta.

Naime, 11. prosinca 2008. navedeni poduzetnici su potpisali Memorandum o razumijevanju koji uređuje prijenos određene imovine, zaposlenika, klijenata i vozila poduzetnika Intereuropa sajam d.o.o., na novog operatera kojega će imenovati UPS Inc., a za navedeno UPS Inc. će, ovisno o procjenama i analizi koje će provesti, platiti poduzetniku Intereuropa sajam d.o.o. iznos od […] EUR. Sukladno očitovanjima poduzetnika Intereuropa sajam d.o.o., zaključno s 30. travnja 2009. prijenos imovine, zaposlenika, klijenata, vozila i know-how na novog operatera je u cijelosti izvršen, slijedom čega je Intereuropa sajam d.o.o. prestao biti UPS operator, odnosno s tim danom su Sporazum o uslugama i Sporazum o licenciji žiga konačno raskinuti.

Povjerljivim sporazumom o podmirenju međusobnih potraživanja Intereuropa sajam d.o.o. se obvezuje pružiti potpunu suradnju u svrhu uspješne obustave pružanja usluga te prijenosa usluga pokrivenih Sporazumom o uslugama na novog operatera odabranog od strane UPS Inc.

Uz navedeno, predmetni Sporazum bi obvezao poduzetnika Intereuropa sajam d.o.o. i obvezom nenatjecanja uređenom točkom B. sporazuma te zabranom nagovaranja uređenom točkom C. sporazuma, a kao naknadu za cjelovito izvršenje navedenih obveza od strane poduzetnika Intereuropa sajam d.o.o., UPS Inc. se obvezuje istome isplatiti […] EUR u roku 30 dana od potpisivanja sporazuma.

Sukladno članku 9. stavku 1. točki 5. ZZTN zabranjeni su sporazumi između poduzetnika, ugovori, pojedinačne odredbe ugovora, izričiti ili prešutni dogovori, usklađeno djelovanje, odluke udruženja poduzetnika koji kao cilj ili posljedicu imaju sprječavanje, ograničavanje ili narušavanje tržišnog natjecanja na mjerodavnom tržištu, a naročito oni kojima uvjetuje sklapanje ugovora prihvaćanjem od drugih ugovornih stranaka dodatnih obveza, koje po svojoj prirodi ili običajima u trgovini nisu u vezi s predmetom tih ugovora.

Poduzetnici, odnosno ugovorne strane, prilikom sklapanja ugovora dužni su voditi računa o usklađenosti odredbi njihovog ugovora s odredbama ZZTN i odgovarajućim podzakonskim propisima, u konkretnom slučaju s odredbama Uredbe o vertikalnim sporazumima.

Odredba ugovora koja bi sukladno očitovanju podnositelja zahtjeva mogla biti u suprotnosti s propisima o zaštiti tržišnog natjecanja i koju je, prema njegovom mišljenju, potrebno ocijeniti je »Društvo Intereuropa neće obavljati bilo kakve konkurentne aktivnosti na području Republike Hrvatske koje se tiču: usluga međunarodne ekspresne ili standardne kurirske prekogranične prijevozne dostave (tj. s određenim terminom isporuke) dokumenata i pošiljki (do 70 kg po paketu) u najdužem vremenskom roku dozvoljeno propisima o tržišnom natjecanju.«

Međutim, u konkretnom slučaju nije riječ o sporazumu kojim poduzetnici ulaze u poslovni odnos s ciljem proizvodnje ili distribucije proizvoda ili usluga, već se je riječ o sporazumu o pitanjima poslovnog odnosa koji je realno prestao, a kako bi isti po svim pitanjima mogao biti okončan.

U tom smislu potrebno je razmatrati i navedeni sporazum i njegovu usklađenost s propisima o zaštiti tržišnog natjecanja.

Naime, pojedinačna izuzeća regulirana su člankom 10. ZZTN, koji propisuje uvjete koje pojedini sporazum mora kumulativno ispuniti kako bi ga se pojedinačno izuzelo od primjene ZZTN. Riječ je o sporazumima, u smislu članka 10. stavka 1. ZTTN, koji pridonose unaprjeđenju proizvodnje ili distribucije robe i/ili usluga, promicanju tehnološkog ili gospodarskog razvoja i pružaju potrošačima razmjernu korist, te ih stranke sporazuma s tim ciljem sklapaju. U konkretnom slučaju, Povjerljivi sporazum o podmirenju međusobnih potraživanja između poduzetnika Intereuropa sajam d.o.o. i UPS Inc. nije moguće analizirati u tom smislu, budući da je riječ o prestanku poslovnog odnosa.

Zbog toga je navedeni sporazum važno razmatrati u kontekstu Sporazuma o usluga sklopljenog 1. siječnja 2003. između poduzetnika UPS Inc. i Intereuropa sajam d.o.o. s ciljem pružanja usluga međunarodne dostave paketa na teritoriju Republike Hrvatske.

Sporazumom o uslugama Services agreement (import and export) od 1. siječnja 2003. sklopljenim između UPS i Intereuropa sajam d.o.o., stranke su ugovorile da Intereuropa sajam d.o.o. kao samostalni ugovaratelj pruža usluge transporta paketa na neekskluzivnoj osnovi u Republici Hrvatskoj po nalogu UPS-a, a UPS kao međunarodni otpremnik, pruža usluge koje zahtijeva Intereuropa sajam u transportu malih pošiljki po svijetu.

Navedenim sporazumom Intereuropa sajam d.o.o. se obvezao po nalogu UPS-a izvršavati usluge prijevoza malih pošiljki na teritoriju Republike Hrvatske, uključujući carinjenje, razvrstavanje (sortiranje), dostavu i preuzimanje, te uključujući aktivnosti uređene u privitku A sporazuma. Vezano uz obveze UPS-a preuzete ugovorom, Intereuropa sajam d.o.o. se obvezuje platiti UPS-u cijenu određenu u privitku B ugovora, istražiti sve zahtjeve za izgubljenim ili oštećenim pošiljkama na teritoriju Republike Hrvatske, snositi sve troškove i plaćanja potrebna za izvršavanje usluge uključujući plaćanje trećim stranama; navedeni troškovi uključuju, bez ograničenja, troškove komunikacije s UPS-ovom središnjicom, troškove posredovanja pri uvozu, troškove groundhandlinga (zemaljskih usluga) na aerodromima u Republici Hrvatskoj, na vlastiti trošak sklopiti policu osiguranja od odgovornosti, osiguranje vozila, osiguranje imovine i opreme, osiguranje potraživanja zaposlenih.

Navedenim sporazumom UPS se obvezao pružati usluge koje zahtijeva Intereuropa sajam d.o.o. u transportu malih pošiljki putem UPS-ove globalne mreže sukladno Privitku A, te platiti Intereuropi sajam d.o.o. cijenu iz Privitka B.

Sporazum je sklopljen 1. siječnja 2003. na godinu dana s time da se automatski obnavlja po isteku ukoliko niti jedna strana ne obavijesti drugu o raskidu.

Sporazumom je također uređeno da se nijedna odredba u ugovoru neće razmatrati u smislu stvaranja ortaštva, zastupstva ili zaposlenja između UPS-a i Intereurope sajam d.o.o. Niti jedna stranka nema ovlasti obvezivati ili sklapati ugovore u ime druge ili njihovih povezanih društava.

Sporazum sadrži dodatke A (Operativni plan), B (Kompenzacija i prijenos prihoda), C (Oprema), D (Sporazum o softwareu) i E (Uvjeti ispunjenja ugovora).

Dana 11. prosinca 2008. UPS Inc. i Intereuropa sajam d.o.o. potpisali su neobvezujući Memorandum o razumijevanju (Memorandum of Understading) koji uređuje prijenos određene imovine poslovne jedinice Intereuropa sajam d.o.o. koja obavlja usluge UPS branda, kako je navedeno u preambuli memoranduma, u Republici Hrvatskoj drugom agentu kojega će u budućnosti imenovati UPS.

Sukladno odredbi Memoranduma pod nazivom »Imovina društva« transakcija bi uključivala određene zaposlenike, klijente i vozila, a prenesena imovina odredit će se u budućnosti. Sve obveze povezane s poslom (predmetom sporazuma o uslugama) nastale prije datuma prijenosa bit će odgovornost poduzetnika Intereuropa sajam. UPS pridržava pravo pribavljati samo određenu imovinu na temelju ishoda detaljnije analize i procjena koje se imaju izvršiti.

Odredba Memoranduma pod nazivom »Kupovna cijena« određuje da, ovisno o detaljnoj analizi i procjenama, UPS će platiti Intereuropi iznos od […] EUR u gotovini.

Uvjeti za izvršenje ugovorene transakcije su ispunjenje obvezujućih konačnih sporazuma, UPS-ovo ispunjenje obveze provedbe detaljne analize i procjene imovine koja je objekt prijenosa u korist UPS-a, primitak svih nužnih propisanih upravnih dozvola i rješenja regulatornih agencija, suglasnosti i potvrda o ispunjenju poreznih obveza i podnošenje svih propisanih podnesaka regulatornim tijelima u svezi s transakcijom te uvjet nenatjecanja odnosno da Intereuropa neće obavljati nikakve djelatnosti konkurentske poslu niti će utjecati na bilo kojeg zaposlenika ili klijenta, u najdužem vremenskom roku dozvoljenom propisima o tržišnom natjecanju.

Sukladno odredbi »Zatvaranje« strane namjeravaju zatvoriti transakciju 3 (tri) mjeseca od datuma notifikacije i sukladno kontroli i ocjeni klijenata, pregovorima o obvezujućim sporazumima, te podnošenju svih propisnih podnesaka regulatornim tijelima u svezi s transakcijama ili dozvolama.

Slijedom iznijetog, Povjerljivi sporazum o podmirenju međusobnih potraživanja potrebno je analizirati kao dodatak Ugovoru o uslugama od 1. siječnja 2003. temeljem kojega je Intereuropa sajam d.o.o. vršio distribuciju »UPS usluga« na teritoriju Republike Hrvatske, a kojim dodatkom se uređuje prestanak Ugovora o uslugama.

Vertikalnim sporazumima u smislu propisa o zaštiti tržišnog natjecanja smatraju se sporazumi sklopljeni između poduzetnika koji ne djeluju na istoj razini proizvodnje, odnosno distribucije, i ne mogu se smatrati konkurentima na mjerodavnom tržištu.

U smislu Smjernica za primjenu članka 81. stavka 3. Ugovora, ako zbog financijskih rizika i tehničkih mogućnosti stranaka nije vjerojatno da bi na osnovi objektivnih čimbenika svaka stranka bila u mogućnosti zasebno provesti aktivnosti obuhvaćene sporazumom, stranke se smatraju nekonkurentima u pogledu te aktivnosti.

Podnositelj zahtjeva je kao razlog podnošenja zahtjeva za ocjenom sporazuma u podnesku od 18. lipnja 2010. istaknuo odredbu točke B. »Obveza nenatjecanja« koja glasi: »Društvo Intereuropa neće obavljati bilo kakve konkurentne aktivnosti na području Republike Hrvatske koje se tiču: usluga međunarodne ekspresne ili standardne kurirske prekogranične prijevozne dostave (tj. s određenim terminom isporuke) dokumenata i pošiljki (do 70 kg po paketu) u najdužem vremenskom roku dozvoljeno propisima o tržišnom natjecanju.«

Uredba o vertikalnim sporazumima opisuje da, u slučajevima kada udjel dobavljača na mjerodavnom tržištu nije veći od 30 posto, vertikalni sporazumi koji ne sadrže propisana teška ograničenja tržišnog natjecanja, u pravilu imaju pozitivne učinke na tržišno natjecanje, odnosno zahtijeva kumulativno ispunjavanje četiri uvjeta za izuzeće propisana člankom 10. ZZTN.

U sporazumima koji uključuju prijenos know-how-a, pravo konkurencije, u pravilu opravdava obvezu nenatjecanja za vrijeme trajanja sporazuma.

Stoga je Agencija Sporazum o podmirenju međusobnih potraživanja razmatrala u kontekstu poslovnog odnosa koji su UPS i Intereuropa sajam d.o.o. sklopili sporazumima od 1. siječnja 2003. odnosno kao dodatak navedenim sporazumima budući da se istim okončava poslovni odnos UPS-a i Intereurope sajam d.o.o. koji je nastao sklapanjem sporazuma 1. siječnja 2003., a točku B. Sporazuma u smislu obveze nenatjecanja koja obvezuje nakon prestanka sporazuma odnosno nakon okončanja poslovnog odnosa nastalog Sporazumom o uslugama od 1. siječnja 2003.

Sukladno članku 10. Uredbe o vertikalnim sporazumima skupno izuzeće se ne može primijeniti na:

a) neposredne ili posredne obveze nenatjecanja čije je trajanje neograničeno ili premašuje pet godina, odnosno koja se prešutno obnavljaju te traju dulje od pet godina jer se smatra da su ugovorene na neodređeni rok,

b) neposredne ili posredne obveze zbog koji kupac nakon prestanka sporazuma ne smije proizvoditi, kupovati, prodavati ili distribuirati proizvode,

c) neposredne ili posredne obveze nametnute učesnicima unutar selektivnog distribucijskog sustava da ne distribuiraju pojedine zamjenske proizvode od dobavljača (tržišnih takmaca).

Iznimno, kako stoji u odredbi članka 10. stavka 4. Uredbe o vertikalnim sporazumima, ne smatra se zabranjenim vertikalnim ograničenjem ako je trajanje obveze kupca ograničeno rokom od jedne godine nakon prestanka sporazuma, a

a) odnosi se na proizvode koji konkuriraju proizvodima koji konkuriraju proizvodima koji su predmet sporazuma (zamjenski sporazumi), i

b) ograničava se na poslovni prostor i zemlju iz koje je kupac djelovao za vrijeme trajanja ugovora, i

c) smatra se neophodnim radi zaštite posebnog znanja (know how) koje je dobavljač prenio kupcu, pod uvjetom da je know-how značajan i neophodan za provođenje sporazuma.

Međutim, članak 10. stavak 5. Uredbe o vertikalnim sporazumima propisuje mogućnost ograničavanja korištenja, prijenosa ili otkrivanja know-how koje nije vremenski određeno, ali samo pod uvjetom da je know-how za sve vrijeme na koje je ugovorno zaštićen nakon prestanka sporazuma istodobno tajan, značajan i prepoznatljiv.

Know-how ili posebnim znanjem smatra se paket nepatentiranih tehničkih informacija koja proističu iz iskustva i testiranja od strane dobavljača, koji je tajan, značajan i prepoznatljiv.

Tajan podrazumijeva da know-how kao cjelina ili kao precizna konfiguracija i spoj svojih dijelova nije opće poznat ili lako dostupan.

Značajan podrazumijeva da know-how obuhvaća informacije koje su neophodne da bi kupac mogao koristiti, prodavati ili preprodavati proizvode koji su predmet sporazuma, a posebno za predstavljanje proizvoda u tijeku prodaje, metode utjecaja na korisnike, zaposlene s posebnim znanjima i financijski menadžment.

Prepoznatljiv podrazumijeva da know-how mora biti prezentiran na dostatno razumljiv način, kako bi bilo moguće provjeriti ispunjava li kriterije tajnosti i značajnosti.

Temeljem uvida u Sporazum o uslugama i Sporazum o licenciji žiga koje su poduzetnici UPS Inc. i Intereuropa sajam d.o.o. sklopili 1. siječnja 2003., te iskaza poduzetnika Intereuropa sajam d.o.o. o prijenosu djelatnosti na novog UPS operatora, kao i prepoznatljivosti tzv. »UPS branda«, Agencija je razmatrala sporazumom preneseni know-how u smislu članka 10. stavka 6. Uredbe o vertikalnim sporazumima.

Međutim, ograničenje korištenja, prijenosa ili otkrivanja posebnog znanja (know-how) koje nije vremenski ograničeno u smislu članka 10. stavka 5. Uredbe o vertikalnim sporazumima, ne podrazumijeva istodobno vremenski neograničenu zabranu obavljanja bilo kakve konkurentne aktivnosti od strane druge ugovorne strane na mjerodavnom tržištu, kako je uređeno točkom B. Povjerljivog sporazuma.

Budući da navedena odredba sporazuma obuhvaća istodobno ograničenje mogućnosti ponovnog ulaska poduzetnika Intereuropa sajam d.o.o. na mjerodavno tržište, ali i posebno znanje know-how, istu nije moguće ocjenjivati isključivo u smislu članka 10. stavka 4. Uredbe o vertikalnim sporazumima, niti isključivo u smislu članka 10. stavka 5. iste Uredbe.

Stoga je Agencija, pomoću pravne stečevine EU, na odgovarajući način primijenila kriterije koji proizlaze iz pravilne primjene pravila o tržišnom natjecanju u EU.

Naime, sukladno pravu konkurencije EU (Commission Notice on restrictions directly related and neccessary to concentrations; Text with EEA relevance, Nr. 2001/C 188/03) i pravnoj praksi EU, ugovori koji se odnose na prijenos imovine poduzetnika, koji istodobno uključuju prijenos intelektualnog vlasništva, osobito goodwill i know-how, općenito mogu sadržavati odredbe o tržišnom nenatjecanju ugovornih stranaka u trajanju do tri godine.

Imajući u vidu Memorandum o razumijevanju od 11. prosinca 2008. kojim su poduzetnici UPS Inc. i Intereuropa sajam d.o.o. ugovorili prijenos poslovanja na novog operatora, te izvršeni prijenos imovine, zaposlenika i know-how koji je u cijelosti izvršen zaključno s 30. travnja 2009., Agencija je utvrdila da ugovaranje obveze nenatjecanja u vremenskom razdoblju do tri godine nakon okončanja poslovnog odnosa odnosno od 30. travnja 2009. nije u suprotnosti s propisima o zaštiti tržišnog natjecanja, te se stoga u tom razdoblju navedeni sporazum može izuzeti od primjene članka 9. ZZTN.

Međutim, ukoliko bi stranke primjenjivale obvezu nenatjecanja i nakon proteka vremena na koje je pojedinačno izuzeće utvrđeno rješenjem Agencije, točka B. Povjerljivog sporazuma o podmirenju međusobnih potraživanja, predstavljala bi zabranjeni sporazum u smislu članka 9. stavka 1. točke 5. ZZTN. Isto se odnosi i na odredbu točke C. koja uređuje Zabranu nagovaranja, a budući da je ista sadržajno vezana za rok iz točke B. sporazuma.

Budući da je 1. listopada 2010. stupio na snagu novi Zakon o zaštiti tržišnog natjecanja (»Narodne novine« broj 79/09) koji, u skladu s pravnom stečevinom Europske zajednice, napušta pravni institut pojedinačnog izuzeća sporazuma, bitno je za naglasiti da odgovornost i teret dokaza o tome da sporazum pridonosi unaprjeđenju proizvodnje ili distribucije robe i/ili usluga ili promicanju tehnološkog ili gospodarskog razvoja, pruža potrošačima razmjernu korist, poduzetnicima ne nameće ograničenja koja nisu neophodna za postizanje navedenih ciljeva i poduzetnicima ne omogućuju isključivanje znatnog dijela konkurencije s tržišta, za robe i/ili usluge koje su predmet sporazuma, snose poduzetnici koji sklapaju sporazum.

7. Odluka Vijeća

Slijedom navedenog, Vijeće za zaštitu tržišnog natjecanja je na 59. sjednici održanoj 16. prosinca 2010. sukladno člancima 34. i 35. stavak 1. točka 5. i članku 12. stavku. 2. ZZTN donijelo odluku kojom se utvrđuje pojedinačno izuzeće Povjerljivog sporazuma o podmirenju međusobnih potraživanja između poduzetnika UPS Inc. i Intereuropa sajam d.o.o. od primjeni odredbi o zabranjenim sporazumima iz članka 9. ZZTN, na razdoblje do 30. lipnja 2011.

Sukladno članku 12. stavku 4. ZZTN, utvrđeno pojedinačno izuzeće Povjerljivog sporazuma o podmirenju međusobnih potraživanja stupa na snagu danom donošenja ovoga rješenja.

Temeljem provedenog posebnog ispitnog postupka, Agencija je utvrdila da je Sporazum o uslugama sklopljen 1. siječnja 2003. između poduzetnika UPS i Intereuropa sajam d.o.o. prestao zaključno s 30. travnja 2009.

Sukladno članku 10. stavku 4. Uredbe o vertikalnim sporazumima, ne smatra se zabranjenim vertikalnim ograničenjem ako je trajanje obveze kupca ograničeno rokom od jedne godine nakon prestanka sporazuma, a odnosi se na proizvode koji konkuriraju proizvodima koji su predmet sporazuma, ograničava se na poslovni prostor i zemlju iz koje je kupac djelovao za vrijeme trajanja ugovora, i smatra se neophodnom radi zaštite posebnog znanja (know-how) koje je dobavljač prenio kupcu.

Međutim, članak 10. stavak 5. Uredbe o vertikalnim sporazumima propisuje mogućnost ograničavanja korištenja, prijenosa ili otkrivanja know-how koje nije vremenski određeno, ali samo pod uvjetom da je know-how za sve vrijeme na koje je ugovorno zaštićen nakon prestanka sporazuma istodobno tajan, značajan i prepoznatljiv.

Budući da je cjelokupna pravna stečevina EU važan interpretativni instrument za primjenu hrvatskih propisa u slučaju pravnih praznina ili dvojbi u tumačenju propisa, Agencija je na odgovarajući način, u predmetnom slučaju, primijenila stav i praksu Europske komisije, da ugovori koji se odnose na prijenos imovine poduzetnika, koji istodobno uključuju prijenos intelektualnog vlasništva, osobito goodwill i know-how, općenito mogu sadržavati odredbe o tržišnom nenatjecanju ugovornih stranaka u trajanju do tri godine.

Temeljem Memoranduma o razumijevanju koji su UPS Inc. i Intereuropa sajam d.o.o. potpisali 11. prosinca 2008., izvršen je prijenos imovine, zaposlenika i know-how s poduzetnika Intereuropa sajam d.o.o. na novog UPS operatora, koji je u cijelosti izvršen zaključno s 30. travnja 2009.

Imajući u vidu sve pojedinosti konkretnog slučaja, a osobito da je poslovni odnos stranaka de facto okončan 30. travnja 2009., da je novi UPS operator preuzeo i nastavio s poslovanjem od 1. svibnja 2009., da je Intereuropa sajam d.o.o. u cijelosti prestao obavljati djelatnost pružanje kurirskih usluga u međunarodnom prometu zaključno s 30. travnja 2009., odnosno isti više ne sudjeluje na utvrđenom mjerodavnom tržištu, te uzimajući u obzir temeljnu svrhu predmetnog sporazuma podmirenje međusobnih potraživanja po okončanju poslovnog odnosa, Vijeće je donijelo odluku kojom se utvrđuje pojedinačno izuzeće Povjerljivog sporazuma o podmirenju međusobnih potraživanja između poduzetnika UPS Inc. i Intereuropa sajam d.o.o. na vremensko razdoblje do 30. lipnja 2011.

Slijedom svega iznesenog, Agencija je temeljem odluke Vijeća odlučila kao u točkama 1. i 2. izreke ovoga rješenja.

8. Zahtjev za pojedinačnim izuzećem sporazuma poduzetnika iz članka 12. ZZTN, te rješenje Agencije o pojedinačnom izuzeću sporazuma poduzetnika iz članka 12. ZZTN podliježe naplati upravnih pristojbi sukladno odredbi članka 2. stavka 1. Zakona o upravnim pristojbama (»Narodne novine«, broj 8/96 i 131/97), te članka 2. po tarifnom broju 106. točka b) i članka 3. po tarifnom broju 107. točka 1. Uredbe o izmjenama tarife upravnih pristojbi iz Zakona o upravnim pristojbama (»Narodne novine«, broj 141/04).

Sukladno odredbi članka 2. stavka 1. točke b) i članka 3. stavka 1. točke 1. Uredbe o izmjenama tarife upravnih pristojbi iz Zakona o upravnim pristojbama (»Narodne novine«, broj 141/04) plaća se upravna pristojba u iznosu od 11.000,00 kuna.

Iznos iz točke 3. izreke ovoga rješenja (1.000,00 kuna na ime tarifnog broja 106. točka b) i 10.000,00 kuna na ime tarifnog broja 107. točka 1.) uplaćuje se posebnom uplatnicom u korist Državnog proračuna Republike Hrvatske u roku od osam (8) dana od dana dostave rješenje na račun broj:

1001005-1863000160 poziv na broj 24/5002-MBS (navesti matični broj) kako je odlučeno u točki 7. ovoga rješenja.

Pristojbeni obveznik dužan je sukladno odredbi članka 16. stavka 4. Zakona o upravnim pristojbama nakon izvršene uplate presliku posebne uplatnice, kao dokaz o obavljenoj uplati upravne pristojbe, žurno, a najkasnije u roku od osam (8) dana dostaviti Agenciji s pozivom na klasu: UP/I 030-02/2010-01/019.

U protivnom će Agencija od nadležne Porezne uprave, sukladno članku 10. stavak 2. Zakona o upravnim pristojbama, zatražiti prisilnu naplatu upravne pristojbe od pristojbenog obveznika.

9. Na temelju članka 59. stavka 1. ZZTN rješenja Agencije iz članka 57. točke 2. ovoga zakona, objavljuju se u »Narodnim novinama«, kako je odlučeno u točki 4. izreke ovoga rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja nije dopuštena žalba, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 030-02/2010-01/019

Urbroj: 580-02-10-64-014

Zagreb, 16. prosinca 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Napomena:

Sukladno članku 51. ZZTN, podaci koji predstavljaju službenu tajnu izuzeti su od objavljivanja te su u tekstu navedeni podaci označeni […], odnosno koriste se skraćenice naziva te postoci i podaci u rasponu.

Rješenje, NN 15/2011-288